Drie mense by gastehuis aangevalŉ Verdagte is in hegtenis geneem en twee word deur die Limpopo-polisie gesoek nadat hulle glo ŉ vrou by ŉ gastehuis naby Burgerfort verkrag en twee ander gaste oorrompel en beroof het. Luitenant-kolonel Ronel Otto, ŉ polisiewoordvoerder, het aan Maroela Media gesê twee mans, onderskeidelik 22 en 33 jaar oud, en die 21-jarige vrou het by die gastehuis aangebly toe drie gewapende mans hulle Dinsdag omstreeks 18:00 oorrompel het. Die mans het die slagoffers met skoenrieme vasgebind. Terwyl die rooftog aan die gang was, het ŉ struweling uitgebreek. Die 22-jarige man is in die proses in die lies geskiet. Na die skoot afgegaan het, het ander mense op die perseel kom ondersoek instel. ŉ 30-jarige verdagte is kort daarna aangekeer en aangehou tot die polisie op die toneel verskyn het. Die ander twee verdagtes het daarin geslaag om in ŉ Silver Polo Vivo, met die registrasienommer BK 63 BN GP, te vlug. Hulle het met die slagoffers se selfone, klere, bankkaarte en ŉ skootrekenaar weggekom. Die 21-jarige is tans in die hospitaal in ŉ ernstige toestand. Die polisie is nog opsoek na die ander twee verdagtes. Intussen is vasgestel dat ŉ 375 jaggeweer wat van die verdagte gekonfiskeer is, oor die naweek van ŉ nabygeleë wildsplaas gesteel is. Die 30-jarige verdagte behoort in die week in die hof te verskyn.